**Martin Makara**

**Lesná etuda**

Náhle nedeľné ticho,

keď mesto nie je mestom

a kameňolom má odstávku do pondelka,

náhle nedeľné ticho

pripomína iné, najhlbšie ticho.

Bolo to takto:

z vysokého buka v bezvetrí padal list.

A bolo ho počuť.

Niet divu, že beh líšky po tenkej vrstve snehu

bol ako požiarny poplach.

Od iskry zvieraťa sa chytal celý les.

Jozef namieril.

List a výstrel padli takmer súčasne.

*Báseň je zo zbierky Jána Gavuru* Kráľ Hlad *(2017).*

Báseň Jána Gavuru Lesná etuda sa javí ako podnetná pre interpretáciu prostredníctvom postupov kognitívnej poetiky vzhľadom na jej archetypálnu situáciu týkajúcu sa ako jej epických elementov, tak aj priestorovej situovanosti.

Všimnime si jej kompozíciu: báseň je členená do štyroch strof, ktoré sa postupne skracujú: od úvodnej štvorveršovej strofy cez dve trojveršové strofy až po záverečnú dvojveršovú strofu. Skracujúci sa rozsah indikuje nielen zvyšovania napätia zodpovedajúce príprave na streľbu a následnému výstrelu, ale aj prechod od časovo aj dejovo statickej scény v pozadí po časovo aj dejovo dynamickú situáciu v jej popredí. Pauzy medzi strofami majú významovú platnosť najmä pri adekvátnom zdôraznení počas prednesu, pretože majú ikonický vzťah k tichu.

Strom konkretizovaný ako buk, ktorý je zachytený v druhej strofe básne, má významnú metaforickú platnosť. Môže vyjadrovať ako isté atribúty človeka (slovenská frazeológia obsahuje napríklad prirovnanie „mocný ako buk“), tak aj charakteristiku priestoru: strom slúži ako orientačný bod, avšak zároveň sa pod ním možno ukryť, vyliezť naň a získať lepší výhľad, zužitkovať ho na drevo atp. Vyzdvihnutie individuálneho stromu je príznakové: môže napovedať osamelosť, ale aj výraznú, odolnú individualitu (zvlášť pri zdôraznení jeho výšky). Vzhľadom na duchovný rozmer básne („iné, najhlbšie ticho“) možno o vertikalite stromu uvažovať aj ako o spojnici neba so zemou.

Minimalistickým priestorovým príbehov druhej strofy básne je list, ktorý padá. Zrak pozorovateľa (lyrického subjektu – a cez neho aj vnímateľa básne) je upnutý na pohyb po vertikále zhora dole, teda v opačnom smere, než vnímame samotný strom. Padnutie listu funguje ako metonýmia jesene, tá sa zasa využíva ako analógia staroby v ľudskom živote. Zdôraznenie jednotnosti listu (padá list, nie lístie) možno interpretovať jednak ako synekdochu, ale ešte produktívnejšie ako prvý náznak starnutia – ešte nevýznamný, ale predsa reflektovaný („bolo ho počuť“).

K výraznejšej dramatizácii prichádza v tretej strofe básne: príbeh sa obohacuje o ďalšie elementy, prostredie nadobúda detaily a tým dochádza ku korekcii interpretácie z predchádzajúcej strofy. Tenká vrstva snehu naznačuje nie začiatok jesene, ale jej pokročilé štádium či dokonca zimu: osamelý padajúci list tak nemusí byť prvým, ale posledným.

Líška, ktorá beží po snehu, púta pozornosť prinajmenšom dvojako: jednak kontrastom jej dynamického pohybu voči pozvoľnému padaniu listu, jednak kontrastom jej výraznej hrdzavej farby so snehom. Oba náhle kontrasty evokujú nebezpečenstvo podobné šíreniu lesného požiaru. Symbolicky sa na ploche druhej a tretej strofy stretá vzájomne kolmý pohyb padajúceho listu vo vertikále a líšky pohybujúcej sa po horizontále, pričom kombinácia ich trajektórií utvára kríž. Ten môžeme poňať nielen ako symbol kresťanstva, ale aj ako ikonu mieridla na puške.

Harmonizujúca synchrónnosť v záverečnom verši („List a výstrel padli takmer súčasne.“) vytvára kontrast so zmyslovým – sluchovým rozporom tichého dopadu listu a hlučného výstrelu. Jeden moment na symbolickej, druhý moment na indexovej rovine vyjadruje smrť a vo vnímateľovom vedomí podčiarkuje zvuková predstava ozveny prenikavú rezonanciu významu básne, zvlášť jej záverečného dvojveršia.

Ako som sa pokúsil naznačiť, rôzne druhy pohybu (rôzne smery, rýchlosti, objekty), priestorové určenie aj zmyslové vnemy, zvlášť vizuálne a sluchové, pôsobia ako základné významotvorné prostriedky básne. Priestorová a telesná skúsenosť takto vytvára interpretačný rámec, v ktorom dochádza k vnútornej integrácii básne aj za využitia nemnohých motívov a len základných priestorových príbehov.